Maimane waarsku teen ‘partye vir enkele ras of kultuur’Mmusi Maimane by die DA se verkiesingsmanifesbekendstelling in Pietermaritzburg. (Foto: Twitter via @DA/ANA) Mmusi Maimane, leier van die DA, het Sondag gewaarsku teen politieke partye “wat ontstaan omdat hulle ŉ spesifieke ras, kultuur of taalgroep ondersteun”. “Ons kan nie een Suid-Afrika vir almal bou as ons politieke partye ondersteun wat net sommiges verteenwoordig nie.” Maimane het by die DA se verkiesingsmanifesbekendstelling in Pietermaritzburg gepraat. “Ek wil dit onomwonde stel dat ek alle vorme van diskriminasie verwerp, of dit nou gegrond is op die kleur van jou vel, die taal wat jy praat of die God wat jy dien. Daar is partye in hierdie provinsie wat probeer om ons op grond van hierdie aspekte te verdeel. Sommige diskrimineer teen Indiërs, terwyl ander haat aanhits teen sekere mense weens hul ras. En dit lei dikwels tot geweld – geweld wat teen ŉ kommerwekkende pas deur hierdie provinsie versprei het.” Maimane het gesê die provinsie “dra steeds die letsels” van geweld wat in die naam van ras, kultuur en etnisiteit gepleeg word. “Die belangrikste verkiesing in die geskiedenis van ons land is oor net twee maande. Soos altyd is daar mense wat vir die DA vertel wat hy kan en nie kan doen nie; waar hy kan en nie kan wen nie. Maar ek belowe jou vandag, die DA sal hulle verkeerd bewys soos hy nog in elke liewe verkiesing gedoen het. Ons sal die verandering bring wat hierdie land so desperaat nodig het.” Maimane het gesê KwaZulu-Natal het uiters baie potensiaal, maar dit word tans verspil. “Dit word vermors onder meer deur goed soos suikerbelasting wat die suikerbedryf in KwaZulu-Natal lamlê en duisende werksgeleenthede bedreig. Om nog belasting en nóg belasting in te stel, sal nie die ekonomie red nie. Jy kan jou nie in welvaart in belas nie,” het hy gesê. Hy het bygevoeg hy glo sekere funksies moet van die nasionale regering weggeneem word en in die hande van die provinsies geplaas word, juis omdat hulle beter geposisioneer is om die behoeftes van landsburgers aan te raak. “Ek glo provinsies soos Gauteng, KwaZulu-Natal en die Wes-Kaap sal beter vaar as hulle hul eie spoorweë en hawens bestuur en daarom moet ons die Passasierspooragentskap van Suid-Afrika (Prasa) ontbind.” Maimane glo ook dat provinsiale polisiedienste baie meer suksesvol sal wees om misdaad te bekamp, aangesien hulle inligting direk van die gemeenskappe af ontvang eerder as om “myle ver weg in ŉ hoofkantoor in Pretoria te sit”. “Ons kort verandering en ons kort dit nou,” het hy gesê.